Milí bratia a sestry,

Ako podnet pre duchovnú obnovu v mesiaci január, by som vám chcel ponúknuť myšlienky Albína Luciana, Jána Pavla I., ktoré napísal ešte ako kardinál v roku 1975. Je to jeho vnútorný dialóg so svätým Františkom a pevne verím, že nám pomôže, aby sme aj my začali vnímať Františka ako osobitného patróna našej rodiny a začali intenzívne načierať do duchovného bohatstva, ktoré zanechal. A. Luciani píše sv. Františkovi takto:

 „Môj najmilší svätý, znovu som si prečítal knihu, ktorá sa vás týka. Volá sa: *Svätý František Saleský a naše srdce z mäsa*. Napísal ju už dávnejšie Henry Bordeaux z Francúzskej akadémie. Ale už vy sám ste napísali, že máte „*srdce z mäsa*“, ktoré sa vie rozcítiť, pochopiť, vnímať realitu, ktoré vie, že ľudia sú čistí duchovia, ale citlivé bytosti. S týmto ľudským srdcom ste milovali literatúru a umenie a sám ste písali s veľkou jemnosťou a citlivosťou, dokonca ste aj povzbudzovali svojho priateľa biskupa Camusa, aby písal romány. Snažili ste sa priblížiť svojimi slovami ku všetkým, aby ste každému niečo dali.

Už ako študent na Univerzite v Padove ste si predsavzali, že nikdy sa nebudete vyhýbať a ani krátiť rozhovor s nikým, ani keď niekto hovorí neatraktívne a nudne; predsavzali ste si byť skromný bez drzosti, slobodný bez prísnosti, sladký, bez afektovanosti, poddajný bez protirečenia.

A slovo ste dodržali. Vášmu otcovi, ktorý vám vybral bohatú a krásnu nevestu, ste odpovedali priateľsky: „Ocko, videl som tú mademoiselle (slečnu), ale ona si zaslúži niekoho lepšieho ako som ja!“.

Ako kňaz, misionár i ako biskup ste potom venovali všetok svoj čas iným: deťom, chudobným, chorým, hriešnikom, kacírom, mužom i ženám v mestách i na hradoch, predstaveným, kniežatám.

Mali ste, tak ako všetci ostatní, nedorozumenia a protivníkov a to „*srdce z mäsa*“ trpelo, no vy ste naďalej ste milovali aj to, čo bolo proti vám. "*Keby mi niekto z nenávisti vybral ľavé oko* – povedali ste - *cítim, že by som sa naňho pozrel láskavo pravým okom. Ak by mi vybral aj toto, ostalo by mi srdce milovať ho.*" Mnohí by už toto považovali za najvyšší vrchol. Vy ste však mali ešte iný vrchol. Vskutku, napísali ste: „Človek je dokonalosťou vesmíru; duch je dokonalosťou človeka; láska je dokonalosťou ducha; láska k Bohu je dokonalosťou lásky“. Preto vaším vrcholom dokonalosti a absolútnym vrcholom bolo milovať Boha.

Boli ste teda za prvenstvo Božej lásky. Čo robiť, aby ľudia boli dobrí? Podľa vás treba začať tým, aby ľudia milovali Boha; akonáhle sa v ich srdci zapáli a upevní láska k nemu, zvyšok príde sám. Medicína hovorí, že lokálnu chorobu nemožno vyliečiť, ak sa nestaráme o znovuzískanie zdravia celého tela všeobecnou hygienou a účinnými regeneračnými prostriedkami, akými sú krvné transfúzie a infúzie. Vy ste napísali niečo podobné v príklade z prírody. Píšete: "*Lev je mocné zviera, plné zdrojov, preto môže bez strachu spať v skrytom brlohu aj na okraji cesty vyšliapanej inými zvieratami*." A uzavreli ste to takto: *"Staňte sa preto duchovnými levmi! Naplňte sa silou, Božou láskou, a tak sa nebudete báť tých zverov, ktorými sú vaše nedostatky*."

Toto je - podľa Vás - systém svätej Alžbety Uhorskej. Táto princezná navštevovala dvorné tance a zábavy ako povinnosť, no namiesto toho, aby jej to uškodilo, nadobudla tam veľké duchovné bohatstvo. Ako to bolo možné? To preto, že „vo vetre (pokušení) sa veľké ohne (božskej lásky) rozhoria viac, zatiaľ čo malé ohníky lásky zhasínajú“!

Tí, ktorí sa zasnúbili tomuto svetu hovoria: "Moje srdce je môj dom". Neskôr zistia, že im, žiaľ, nestačí a už v ňom nechcú zostať, lebo ich srdce je chladné.

Napísali ste tiež: „*Len čo kráľovná včiel vyletí z úľa, hneď za ňou letí všetko jej služobníctvo, tak isto ani Božia láska nevstúpi do srdca bez sprievodu všetkých ostatných cností“*. Vy nepredpisujete duši bez lásky k Bohu, aby pestovala čnosti, to by bolo ako predpísať telesné cvičenie človeku, ktorý ledva chodí. Vy predpisujete lásku k Bohu, ktorá posilní organizmus a urobí ho silným šampiónom, ktorý sa potom môže plný sily vydať na namáhavú cestu k výšinám svätosti.

Čo však je láska k Bohu? Sú to azda zbožné vzdychy alebo sladké pohľady k nebu? Nie, je to niečo mužné a úprimné, niečo veľmi podobné na Kristovu lásku, ktorú preukázal v Getsemanskej záhrade, keď vyslovil slová: Nie moja, ale tvoja vôľa nech sa stane“. Túto lásku ste odporúčali.

Povedali ste tiež, že podľa vás ten, kto miluje Boha, je ako ten, kto sa nalodí na Božiu loď a je odhodlaný prijať cestu vyznačenú jeho prikázaniami a nariadeniami tých, ktorí ho zastupujú, a tiež situáciami a životnými okolnosťami, ktoré prichádzajú. Vy ste si to predstavovali v obraze Margity, manželky svätého francúzskeho kráľa Ľudovíta IX., ktorá by sa odhodlala ísť s ním na križiacku výpravu. Takto do tohto rozhovoru ste ukryli vašu predstavu o kresťanskom odhodlaní patriť vždy a všade Bohu

* Kam idete, madam – pýta sa kráľ.
* Idem tam, kam ide môj kráľ.
* A viete vôbec, kam ide?
* Povedal mi to tak všeobecne, ale ja sa nebojím, že neviem, kam ide, ja len chcem ísť s ním.
* To ale Madam, nemáte poňatia o tejto ceste?
* Nie, nemám tušenie, viem len to, že som v spoločnosti môjho drahého pána a manžela.
* Váš manžel pôjde do Egypta, zastaví sa v Damiette, Akre a na niekoľkých miestach; neplánujete tam ísť aj vy, madam?
* Vlastne ani nie: nemám iný úmysel, ako byť blízko svojmu kráľovi; miesta, kam chodí, nie sú pre mňa dôležité, dôležité je len to, že tam bude on. Viac ako to, že chcem niekde ísť, chcem nasledovať jeho. Mne stačí prítomnosť kráľa.

Ten Kráľ je Boh a my sme Margaréta, ak Boha naozaj milujeme. A koľkokrát, koľkými spôsobmi ste sa k tejto myšlienke vrátili! "*Cítiť sa s Bohom ako dieťa na matkinom náručí; či nás nesie na pravej alebo ľavej ruke, je to isté, nech to urobí.*" Čo keby Panna Mária zverila Dieťa Ježiša nejakej rehoľnej sestre? A vy sám ste si odpovedali takto: "*Rehoľná sestra, ktorá by si myslela, že už ho bude mať navždy v rukách by sa veľmi mýlila. Nech sa pozrie na starca Simenona. On ho prijal do náručia s radosťou, ale s radosťou ho čoskoro vrátil.* *Ak toto vieme, tak nebudeme plakať, keď nám odnímajú úrad, posielajú nás na iné miesto, keď uplynula lehota alebo nás o to požiadajú*.

V Božom hrade sa snažíme prijať akékoľvek miesto: či už sme kuchári alebo čašníci, pekári alebo sa staráme o stajňu. A ak nás kráľ zavolá do svojej súkromnej Rady, pôjdeme tam bez toho, aby sme z toho boli príliš dojatí, lebo sme si vedomí, že naša odmena nezávisí od miesta, ktorého sa nám dostalo, ale od vernosti, s ktorou slúžime.

Toto sú vaše myšlienky. Niektorí ich považujú za istý druh orientálneho fatalizmu. Ale nie je to tak. "*Ľudská vôľa* – ako ste napísali - *je paňou svojich lások, ako je mladá dáma paňou svojich milencov, ktorí ju žiadajú o sobáš. Je paňou, pokiaľ si vyberá, keď sa však rozhodne a stane sa manželkou všetko sa mení naopak: z „panej, ktorá rozhodovala“ sa stáva „poddanou“ a vydáva sa tomu, kto predtým bol jej korisťou“*

Aj vôľa si môže zvoliť lásku, ako sa jej zachce, ale keď si raz vyvolí, zostáva jej podriadená. Je však tiež pravda, že vo vôli je sloboda, ktorá nie je v vydatej žene, pretože vôľa môže odmietnuť jej lásku, keď chce, dokonca aj Božiu lásku, ktorá odstraňuje všetok fatalizmus.

Oj, keby vás tak počuli politici! Oni merajú všetko úspechom. "Zvládol si to? Tak je to v poriadku!". Vy však vravíte: „Aj neúspešný čin má svoju hodnotu, ak sa koná z lásky k Bohu; váha kríža nie je meradlom zásluhy, ale spôsob, akým ho nesieme; väčšiu zásluhu môže mať keď nesieme kríž z dvoch malých slamiek ako keď nesieme veľký železný kríž; jesť, piť a chodiť, ak je to z lásky k Bohu môže byť cennejšie ako veľké pôsty obmedzenia.

Ale vy ste urobili ešte krok ďalej a povedali ste: *Božia láska môže* – v istom zmysle – *dokonca veci zmeniť, urobiť dobré skutky aj z takých, ktoré sú samé o sebe indiferentné alebo dokonca nebezpečné*. To je prípad zábavných hier a tanca, ak sa to robí „*pre zábavu a nie otrocky; v primeranom množstve a nie natoľko, aby vás to unavilo alebo opantalo; a tiež len zriedka, aby sa tieto skutočnosti nestali zamestnaním namiesto rekreácie*“.

Preto je dôležité venovať pozornosť kvalite nášho konania, nie veľkosti a množstvu! Čítali ste, čo Rabelais, váš takmer súčasník, napísal o oddanosti, ktorú učil mladíka Gargantua? "*Byť každý deň prítomný na 26 alebo 30 omšiach a ešte k tomu recitovať celé série Kyrie eleisons, to by bolo veľa aj 16-tim pustovníkom*"! Ak ste to čítali, dali ste na to aj odpoveď, keď ste poučovali svoje sestry: "*Je dobré napredovať, ale nie množstvom praktík zbožnosti, ale ich zdokonaľovaním. (Milé sestry) Minulý rok ste sa postili trikrát do týždňa: tento rok to chcete zdvojnásobiť. Tak to vám ešte týždeň vystačí. Ale čo urobíte budúci rok? Budete sa postiť – ak to znova zdvojnásobíte - deväť dní v týždni alebo dvakrát denne? Pozor! Je to hlúposť, keď túžime zomrieť ako mučeníci v Indii, zatiaľ čo zanedbávame naše denné povinnosti.“*

Inými slovami: nie je dôležité množiť pobožnosti, ale zväčšiť nábožnosť. Duša nie je ani tak cisterna, ktorú treba naplniť, ako skôr fontána, z ktorej má voda tiecť!

A nešlo vám len o duše rehoľných sestier. S týmito vašimi zásadami prestáva byť svätosť výsadou kláštorov a stáva sa možnosťou a povinnosťou pre všetkých! Nestáva sa tým ľahšou (vždy to je krížová cesta!), ale obyčajnou: niekto dosahuje svätosť hrdinskými činmi alebo sľubmi a podobá sa tak na letiacich orlov, ktorí sa kĺžu po vysokých nebesách; iní ju dosahujú vykonávaním každodenných bežných povinností, ale neobyčajným spôsobom, a podobajú sa holubom, ktoré lietajú z jednej strechy na druhú.

Prečo túžiť po letoch orla, po púšti, po krutých kláštoroch, ak tam človek nie je povolaný? Nebuďme ako neurotickí pacienti, ktorí chcú na jeseň čerešne a na jar hrozno! Sústreďme sa na to, čo od nás Boh žiada podľa stavu, v ktorom sa nachádzame. "*Madam, napísali ste, že musíte trochu skrátiť svoje modlitby, aby ste neohrozili domáce povinnosti. Ste vydatá, buďte nevestou a nehabnite sa za to, nezanedbávajte svojich rodičov zdržujúc sa príliš v kostole; majte takú nábožnosť, aby ju miloval aj váš manžel, ale to sa stane len vtedy, ak bude cítiť, že ste jeho*.“

Toto je ideál lásky, ktorú máme žiť vo svete: aby mužovia i ženy leteli k Bohu s modlitbami plnými lásky a aby zároveň mali nohy ktorými kráčajú uprostred iných ľudí na zemi; aby nemali mať len dajaké „pochmúrne odhodlanie“, ale radostnú tvár, vedomí si, že kráčajú do Božieho domu radosti.

November 1972

*Albino kard. Luciani (Z knihy Illustrissimi, 144-152)*